ส่วนที่ 1

ข้อมูลสรุป (Executive Summary)

บริษัท ผลิตไฟฟ้าราชบุรีโฮลดิ้ง จำกัด (มหาชน) (“บริษัทฯ ”) ได้จดทะเบียนก่อตั้งขึ้นเมื่อวันที่ 7
มีนาคม 2543 มีทุนจดทะเบียนชำระแล้ว 14,500 ล้านบาท
ดำเนินธุรกิจผลิตไฟฟ้าโดยเป็นการลงทุนในบริษัทย่อยในรูปของบริษัทโฮลดิ้ง ปัจจุบันบริษัทฯ
ถือหุ้นร้อยละ 99.99 ในบริษัทย่อย 5 บริษัท คือ บริษัท ผลิตไฟฟ้าราชบุรี จำกัด บริษัท ราชบุรีแก๊ส
จำกัด บริษัท ราชอุดม เพาเวอร์ จำกัด บริษัท ราชบุรี อัลลายแอนซ์ จำกัด และบริษัท
ราชบุรีพลังงาน จำกัด โดยรายได้หลักมาจากเงินปันผลของบริษัทย่อย

เหตุการณ์ในรอบปี 2551

-   บริษัทฯ มีขนาดกำลังการผลิตรวมเพิ่มขึ้นจาก 3,995 เมกะวัตต์ เป็น 4,345 เมกะวัตต์
    หรือเพิ่มขึ้น 350 เมกะวัตต์ จากการเริ่มเดินเครื่องเชิงพาณิชย์ของโรงไฟฟ้าราชบุรีเพาเวอร์
    จำนวน 2 ชุด ขนาดกำลังการผลิตรวม 1,400 เมกะวัตต์ เมื่อเดือนมีนาคม
    และเดือนมิถุนายน ตามลำดับ ซึ่งบริษัทฯ ถือหุ้นในสัดส่วนร้อยละ 25 ทำให้บริษัทฯ
    รับรู้ส่วนแบ่งกำไรและมีรายได้เพิ่มขึ้นตามสัดส่วนการลงทุน

-   บริษัทฯ ได้ร่วมลงทุนโครงการโรงไฟฟ้าในสาธารณรัฐประชาธิปไตยประชาชนลาว
    (สปป.ลาว) หลายโครงการ โดยในรอบปีนี้แต่ละโครงการมีความก้าวหน้า ดังนี้
    โครงการโรงไฟฟ้าพลังความร้อนหงสา ขนาดกำลังการผลิต 1,653 เมกะวัตต์
    ขณะนี้ได้เจรจาสัญญาร่วมทุนระหว่างผู้ร่วมพัฒนาโครงการเสร็จเรียบร้อยแล้วและกำลังอยู่ระหว่างรอการลงนามผู้ร่วมทุน
    ส่วนสัญญาซื้อขายไฟฟ้ากับกฟผ. และการไฟฟ้าลาว
    และสัญญาสัมปทานโครงการระหว่างผู้พัฒนาโครงการกับสปป.ลาว กำลังอยู่ระหว่างการเจรจา
    โครงการโรงไฟฟ้าพลังน้ำ-น้ำงึม 3 ขนาดกำลังการผลิต 440 เมกะวัตต์
    ได้ลงนามในสัญญาร่วมทุนระหว่างผู้ร่วมพัฒนาโครงการแล้วเมื่อวันที่ 13 พฤษภาคม 2551
    ขณะนี้อยู่ระหว่างการเจรจาสัญญาซื้อขายไฟฟ้ากับกฟผ.
    และสัญญาสัมปทานโครงการระหว่างผู้พัฒนาโครงการกับสปป.ลาว โครงการโรงไฟฟ้าพลังน้ำ
    เซเปียน-เซน้ำน้อย ขนาดกำลังการผลิต 390 เมกะวัตต์
    ได้มีการนำเสนอรายงานผลการศึกษาความเหมาะสมของโครงการ ด้านเทคนิค การเงิน
    และการประเมินผลกระทบด้านสิ่งแวดล้อมแก่ กฟผ. เมื่อวันที่ 14 พฤษภาคม 2551
    และได้ลงนามในสัญญาพัฒนาโครงการกับรัฐบาล สปป.ลาว เมื่อวันที่ 14 พฤศจิกายน 2551
    สำหรับในขั้นตอนต่อไปจะเป็นจัดทำสัญญาร่วมทุนระหว่างผู้ร่วมพัฒนาโครงการ
    การเจรจาสัญญาซื้อขายไฟฟ้ากับกฟผ. และการไฟฟ้าลาว
    และการเจรจาสัญญาสัมปทานโครงการระหว่างผู้พัฒนาโครงการกับสปป.ลาว

-   เมื่อวันที่ 17 กันยายน 2551 คณะกรรมการบริษัทฯ มีมติเห็นชอบให้บริษัท ราชบุรีพลังงาน
    จำกัด ซึ่งเป็นบริษัทย่อยของบริษัทฯ ขายหุ้นสามัญทั้งหมดในบริษัท สยาม เอทานอล เอ็กซ์ปอร์ท
    จำกัด ซึ่งถืออยู่ในสัดส่วนร้อยละ 15 ให้กับบริษัท สยามแก๊ส แอนด์ ปิโตรเคมีคัลล์ จำกัด
    เนื่องจากผลการศึกษาความเป็นไปได้พบว่าไม่คุ้มค่าการลงทุน

-   จากการที่บริษัทฯได้ยึดมั่นในการปฎิบัติงานตามหลักธรรมาภิบาล มีความโปร่งใส
    ตลอดจนมีการเปิดเผยข้อมูลที่ชัดเจนต่อผู้ถือหุ้น ส่งผลให้บริษัทฯ
    ได้รับรางวัลแห่งความภาคภูมิใจหลายรางวัลด้วยกัน คือ
    ได้รับการจัดอันดับการกำกับดูแลกิจการบริษัทจดทะเบียนประจำปี 2551 (Corporate
    Governance Report of Thai Listed Companies 2008 : CGR)
    โดยสมาคมส่งเสริมสถาบันกรรมการบริษัทไทย (IOD) ในระดับ “ดีเลิศ”
    ได้รับการประเมินผลคุณภาพการจัดประชุมผู้ถือหุ้นประจำปี 2550 เมื่อวันที่ 4 เมษายน 2551
    ในระดับ “ดีเยี่ยม” จากสำนักงานคณะกรรมการกำกับหลักทรัพย์และตลาดหลักทรัพย์
    (สำนักงาน ก.ล.ต.) และเมื่อวันที่ 27 ตุลาคม 2551ได้รับการจัดอันดับการดำเนินงานด้าน
    CSR ในภูมิภาคเอเชีย อยู่ในลำดับที่ 7 ของบริษัทในประเทศไทย 10 อันดับแรก โดย CSR
    Asia ร่วมกับสถาบันเทคโนโลยีแห่งเอเชีย (AIT)

ผลการดำเนินงานของบริษัทฯ และบริษัทย่อยในปี 2551 สิ้นสุด ณ วันที่ 31 ธันวาคม 2551 บริษัทฯ
มีกำไรสุทธิ 6,492.90 ล้านบาท คิดเป็นกำไรสุทธิต่อหุ้น 4.48 บาท
เมื่อเปรียบเทียบกับผลการดำเนินงานงวดเดียวกันของปี 2550 ซึ่งมีกำไรสุทธิ 5,829.40 ล้านบาท
คิดเป็นกำไรสุทธิต่อหุ้น 4.02 บาท ปรากฏว่ากำไรสุทธิเพิ่มขึ้น 663.50 ล้านบาท
หรือเพิ่มขึ้นร้อยละ 11.38 เนื่องจากในปี 2551 บริษัทฯ
มีการหยุดเดินเครื่องโรงไฟฟ้าตามแผนการบำรุงรักษาน้อยกว่าปีก่อน
ทำให้รายได้ค่าความพร้อมจ่ายปี 2551 สูงกว่าปี 2550 กล่าวคือ ในปี 2551
รายได้ค่าความพร้อมจ่ายมีจำนวน 12,043.67 ล้านบาท ปี 2550
รายได้ค่าความพร้อมจ่ายมีจำนวน 11,359.07 ล้านบาท ซึ่งเพิ่มขึ้นเป็นจำนวน 684.60 ล้านบาท
หรือคิดเป็นร้อยละ 6.03 อีกทั้งในปี 2551 บริษัทฯ
ยังรับรู้ส่วนแบ่งกำไรในกิจการร่วมค้าเป็นจำนวน 931.70 ล้านบาท เมื่อเปรียบเทียบกับปี 2550
จำนวน 792.63 ล้านบาท เพิ่มขึ้นเป็นจำนวน 139.07 ล้านบาท หรือเพิ่มขึ้นร้อยละ 17.55
สำหรับรายได้ค่าบริการในปี 2551 มีจำนวน 121.78 ล้านบาท ปี 2550 มีจำนวน 49.33
ล้านบาท ซึ่งเพิ่มขึ้น 72.45 ล้านบาท หรือเพิ่มขึ้น 1.47 เท่า
โดยสาเหตุหลักของการเพิ่มขึ้นของส่วนแบ่งกำไรในกิจการร่วมค้าและรายได้ค่าบริหารจากการเดินเครื่องเชิงพาณิชย์ของโรงไฟฟ้าราชบุรีเพาเวอร์

ในการประชุมสามัญผู้ถือหุ้นประจำปี 2552 ในวันที่ 31 มีนาคม 2552 บริษัทฯ
ได้มีวาระเสนอผู้ถือหุ้นพิจารณาการจ่ายเงินปันผลในอัตราหุ้นละ 2.20 บาท
คิดเป็นเงินปันผลจ่ายทั้งสิ้นจำนวน 3,190 ล้านบาท แต่เนื่องจากบริษัทฯ
ได้จ่ายเงินปันผลระหว่างกาลไปแล้วอัตราหุ้นละ 1.10 บาท คิดเป็นเงินปันผลจ่ายจำนวน 1,595
ล้านบาท เมื่อวันที่ 12 กันยายน 2551 จึงคงเหลือเงินปันผลจ่ายอีกอัตราหุ้นละ 1.10 บาท
คิดเป็นเงินปันผลจ่ายจำนวน 1,595 ล้านบาท โดยกำหนดจะจ่ายเงินปันผลในวันที่ 24 เมษายน
2552